Alle oë nou op Boris Johnson | Maroela Media
Boris Johnson, nuwe leier van die Britse Konserwatiewe Party, in Londen (23 Julie 2019) (Foto: AP Photo/Frank Augstein)
Hy het dan net meer as drie maande om seker te maak hy doen gestand aan sy belofte om die land uit die Europese Unie te lei.
Johnson, een van Engeland se bekendste en mees verdelende politici, het sy mededinger, Jeremy Hunt, geklop toe hy tweederdes van die stemme ontvang het ná 'n verkiesing waaraan ongeveer 160 000 partylede oor die Verenigde Koninkryk heen deelgeneem het. Hy sal Woensdag as die eerste minister ingehuldig word tydens 'n formele oorhandiging van Theresa May.
Hy het tydens 'n kort toespraak aan honderde partylede en wetmakers, wat vir die aankondiging bymekaargekom het, gesê hy is baie optimisties en hy het onderneem om Brexit te laat voortgaan, die land te verenig en Jeremy Corbyn, leier van die opposisieparty, te oorwin. "Ek dink ons weet ons kan dit doen, en die mense van hierdie land vertrou ons om dit te doen en ek weet ons sal dit doen," het Johnson, 'n voormalige burgemeester van Londen en minister van buitelandse sake, gesê.
"Vir almal wat twyfel, sê ek: Dude, ons gaan energie terugsit in die land. Ons gaan Brexit gedoen kry."
May het uitgetree ná die parlement herhaaldelik onttrekkingsooreenkomste, wat sy met die Europese Unie opgestel het, verwerp het.
Johnson hou vol hy kan die EU oortuig om weer te onderhandel – iets wat die 28 lande aangedui het hulle nie gaan doen nie. As dit nie gebeur nie, het Johnson gesê sal Brittanje uit die EU teen die sperdatum onttrek, "maak nie saak wat nie".